
Aiemmin hankitun osaamisen tunnistaminen ja tunnustaminen
 

Yleistä

Henkilökohtaista opiskelusuunnitelmaa laadittaessa on syytä kiinnittää erityistä huomiota opiskelijan aiemmin hankkiman osaamisen tunnistamiseen ja tunnustamiseen. Tämä on opiskelijan oikeus, joka hyödyttää hänen itsensä lisäksi opetuksen järjestäjiä ja yhteiskuntaa laajemminkin. On tärkeää, että opinnot sujuvat joutuisasti ja päällekkäisyyttä vältetään. Kun opiskelija voi keskittyä siihen, mitä hän ei vielä osaa, pysyy motivaatio korkeammalla ja opiskelu tehokkaampana. Varsinkin aikuisopiskelijoilla on jo paljon aiempaa osaamista. 

Jo ennen opiskelusuunnitelman laatimista opiskelijalle on hyvä mainita mahdollisuudesta saada aiempi osaaminen tunnustetuksi, jotta hän voi valmistautua keskusteluun ja hankkia tarvittavat asiakirjat sekä tarvittaessa käännättää ne. Aiempi osaaminen voi olla formaalin lisäksi nonformaalia ja informaalia. Kannattaa myös muistaa, että osaamattomuuskin on tunnistettava ja tunnustettava. Keskusteluun on syytä varata riittävästi aikaa ja se kannattaa käydä avoimin mielin.   

Määräysperusta

Aikuisten perusopetuksen opetussuunnitelman perusteiden (Opetushallitus 2017) luvun 7.5 mukaan opiskelijan lähtötaso on arvioitava tarkoituksenmukaisen henkilökohtaisen opiskelusuunnitelman määrittämiseksi. Arviointi tehdään tarvittaessa yhteistyössä muiden viranomaisten, kuten kotouttamisesta ja/tai työ- ja elinkeinohallinnosta vastaavien viranomaisten tai heidän määrittämiensä tahojen kanssa. Opiskelijan tieto- ja taitotaso eri oppiaineissa arvioidaan. Mahdollinen osaaminen tunnistetaan ja tunnustetaan ja opiskelijan osaamista vastaavat kurssit hyväksiluetaan. Kun opiskelijalle luetaan hyväksi opintoja muista suomalaisista oppilaitoksista, pitäydytään suoritusoppilaitoksen antamassa arvioinnissa. Eri vaiheille tuntijakoasetuksessa säädetty vähimmäiskurssimäärä ei velvoita kaikkien kurssien suorittamiseen, vaan asettaa tason, joka tulee kussakin opintojen vaiheessa saavuttaa. 

Opiskelijan opinnot on eri vaiheiden sisällä henkilökohtaistettava. Vaikka opiskelijan arvioitaisiin tarvitsevan esimerkiksi alkuvaiheen opetusta, hänen ei tarvitse lähtökohtaisesti suorittaa kaikkia kyseisen vaiheen pakollisia opintoja. Tällöin opinnot henkilökohtaistetaan myös kyseisen vaiheen sisällä hyväksilukemalla opiskelijan muualla hankittu osaaminen.  


Käytännössä huomattavia seikkoja

· Pakollisia ja valtakunnallisia valinnaisia kursseja vastaavista suorituksista on annettava arvosana. Tarvittaessa opiskelijan on annettava lisänäyttöjä. 
· Arvosanat voidaan muuntaa asteikolta toiselle seuraavan taulukon mukaisesti. Pyöristykset tehdään opiskelijan eduksi. Vastaava asteikko on lukiokoulutuksen opetussuunnitelman perusteissa (Opetushallitus 2015). Tarvittaessa arvosanaa voidaan tarkentaa erillisin näytöin. 
	Perusopetuksen 
	Asteikko
	Asteikko

	asteikko
	1-5
	1-3

	5
	1
	1

	6
	2
	1

	7
	3
	2

	8
	4
	2

	9-10
	5
	3








· Yhdessä oppilaitoksessa tehty arviointi on voimassa kaikissa oppilaitoksissa. Kyse on oikeassa muodossa tehdyn hallintopäätöksen lainvoimasta ja oikeusvoimasta. Tämä pätee lähtökohtaisesti myös muihin hallintopäätöksiin, esimerkiksi jonkin oppiaineen opiskelusta vapauttamiseen.  
· Opiskelijalla on osaamisen todistusvastuu niin sen sisällön kuin laajuudenkin suhteen. Opiskelijan tulee esittää riittävä ja luotettava selvitys aiemmista opinnoistaan, jotta ne voidaan lukea suoraan hyväksi. Tarvittaessa arvosanaa voidaan tarkentaa erillisin näytöin. Pelkän alkuperäisen tai käännetyn todistuksen esittäminen ei välttämättä ole riittävää, koska opintojen sisältö, laajuus ja arviointi on määritelty muissa asiakirjoissa kuten opetussuunnitelmissa. Monesti kyseiset asiakirjat ovat löydettävissä verkosta, mutta näin ei välttämättä aina ole. On huomattava, että ulkomailla suoritettujen opintojen sisältö voi olla täysin erilainen kuin Suomessa. 
· Opiskelijalla on oikeus hakea muutosta saamaansa päätökseen aluehallintovirastolta. Normaalitapauksessa, kun opiskelijan selvitys aiemmista opinnoista hyväksytään, ei liene välttämätöntä tehdä seikkaperäisesti perusteltua hallintopäätöstä vaan merkintä hyväksiluvusta esimerkiksi oppilaitoksen hallintojärjestelmään riittänee. Jos kuitenkin opiskelijan vaatimusta opintojen hyväksiluvusta ei hyväksytä, opiskelijalle on annettava perusteltu hallintopäätös, johon hän voi hakea muutosta. Hallintopäätökseen on liitettävä muutoksenhakuosoitus. Hyvän hallintotavan mukaisesti opiskelijaa on syytä ohjata muutoksenhaun tekemisessä.   
· Aiemmin hankitun osaamisen tunnistamisessa ja tunnustamisessa on kyse osaamisperusteisuudesta. Pohjana ovat osaamislähtöinen opetussuunnitelma ja niiden perusteella annetut todistukset, henkilökohtaiset opiskelusuunnitelmat ja erilaiset näyttötavat (esimerkiksi portfoliot, oppimispäiväkirjat, työsuoritukset, haastattelut, kirjalliset ja suulliset kuulustelut sekä tasokokeet).
· Muodollisessa koulutuksessa hankitut arvosanat ja koko tutkinto eivät vanhene. Tämä on ehdoton lähtökohta. Vaikeuksia voi tosin esiintyä tapauksissa, joissa opinnot ovat olleet keskeytyneenä pitkän ajan. Vaikka opinnot olisikin suoritettu samassa oppilaitoksessa, opetussuunnitelmat ovat saattaneet muuttua, jolloin kurssien sisällöt ovat muuttuneet mahdollisesti huomattavastikin.  
· Erityisesti maahanmuuttajataustaisten opiskelijoiden asiakirjat voivat olla kadonneet tai tuhoutuneet. 

Säädösperusta

Seuraavassa kuvataan lyhyesti lainsäädäntöä, joka liittyy aiemmin opitun osaamisen tunnistamiseen ja tunnustamiseen. 

· Erityinen tutkinto

Aiemmin hankitun osaamisen tunnustamisen säädösperusta on ilmaistu erityisesti perusopetuslain (628/1998) 38 §:ssä, jossa on määritelty erityinen tutkinto. 

Perusopetuslain 38 §:n mukaan perusopetuksen oppimäärä tai sen osa voidaan suorittaa erityisessä tutkinnossa sen mukaan kuin asetuksella säädetään.

Perusopetusasetuksen (852/1998) 23 §:n 2 momentin mukaan erityiseen tutkintoon osallistuvan tulee osoittaa, että hänen tietonsa ja taitonsa vastaavat eri oppiaineissa perusopetuksen oppimäärän mukaisia tietoja ja taitoja. Perusopetuksen koko oppimäärän suorittamiseksi tulee oppivelvollisen osallistua tutkintoon kaikissa perusopetuslain 11 §:n 1 momentissa mainituissa aineissa ja muun kuin oppivelvollisen äidinkielessä ja kirjallisuudessa, toisessa kotimaisessa kielessä, vieraassa kielessä, historiassa, yhteiskuntaopissa, matematiikassa, fysiikassa, kemiassa, biologiassa ja maantiedossa. 

Perusopetusasetuksen 23 §:n 3 momentin mukaan erityisen tutkinnon hyväksytysti suorittaneelle annetaan todistus perusopetuksen oppimäärän suorittamisesta kokonaan tai osittain.

Edellä olevista säännöksistä ei käy yksityiskohtaisesti ilmi, miten erityinen tutkinto tulee panna toimeen. Lähtökohtana on, että perusopetuksen oppimäärän mukaisten tietojen ja taitojen hallinta tulee osoitettua. Näytöt voivat siis olla kirjallisia ja suullisia tai ne voivat perustua opiskelijan esittämiin asiakirjoihin. Tässä on kyse juuri aiemmin hankitun osaamisen tunnistamisesta ja tunnustamisesta. Tarvittaessa opiskelija voi täydentää osaamisestaan antamiaan näyttöjä. On huomattava, että erityisestä tutkinnosta ei saa periä maksuja (HE 86/1998 vp., s. 67). Tämä koskee tutkintotavoitteisia opiskelijoita. Kuitenkin perusopetuslain 46 §:n 2 momentin mukaan opiskelijaksi voidaan ottaa myös sellainen henkilö, jonka tarkoituksena on ainoastaan yhden tai useamman perusopetuksen oppimäärään kuuluvan oppiaineen suorittaminen. Tässä momentissa tarkoitetuilta opiskelijoilta voidaan periä opetuksesta kohtuullisia maksuja. Tämä perusopetuslain säännös koskee siis aineopiskelijoita.

· Opiskelijan oikeusturva ja muutoksenhaku 

Perusopetusasetuksen 23 §:n 4 momentin mukaan erityisen tutkinnon arvioinnista ja oikaisun hakemisesta arviointiin on soveltuvin osin voimassa, mitä 10, 12 ja 19 §:ssä säädetään.

Perusopetusasetuksen 19 §:n 1 momentin mukaan opinnoissa etenemistä tai vuosiluokalle jättämistä koskevan päätöksen tai päättöarvioinnin uusimista on pyydettävä kahden kuukauden kuluessa tiedon saamisesta. Uudesta arvioinnista päättävät koulun rehtori ja oppilaan opettajat yhdessä.

Perusopetusasetuksen 19 §:n 2 momentin mukaan, jos 2 momentissa tarkoitettu uusi arviointi tai ratkaisu, jolla pyyntö on hylätty, on ilmeisen virheellinen, lääninhallitus [nyk. aluehallintovirasto] voi oppilaan huoltajan pyynnöstä velvoittaa opettajan toimittamaan uuden arvioinnin tai määrätä, mikä arvosana oppilaalle on annettava, tai määrätä opinnoissa etenemistä tai vuosiluokalle jättämistä koskevan päätöksen muutettavaksi.

Menettelyllisiä säännöksiä

· Asian selvittämisvelvollisuus

Hallintolain (434/2003) 31 §:n 1 momentin mukaan viranomaisen on huolehdittava asian riittävästä ja asianmukaisesta selvittämisestä hankkimalla asian ratkaisemiseksi tarpeelliset tiedot sekä selvitykset.

Hallintolain 31 §:n 2 momentin mukaan asianosaisen on esitettävä selvitystä vaatimuksensa perusteista. Asianosaisen on muutoinkin myötävaikutettava vireille panemansa asian selvittämiseen.

· Kustannusten jakautuminen

Hallintolain 64 §:n 1 momentin mukaan hallintoasiassa kukin vastaa omista kuluistaan.

· Tulkitseminen ja kääntäminen

Hallintolain 26 §:n 1 momentin mukaan viranomaisen on järjestettävä tulkitseminen ja kääntäminen asiassa, joka voi tulla vireille viranomaisen aloitteesta, jos: 1) romani- tai viittomakieltä taikka muuta kieltä käyttävä asianosainen ei osaa viranomaisessa käytettävää suomen tai ruotsin kieltä; tai 2) asianosainen ei vammaisuuden tai sairauden perusteella voi tulla ymmärretyksi.

Hallintolain 26 §:n 2 momentin mukaan asia voidaan tulkita tai kääntää sellaiselle kielelle, jota asianosaisen voidaan todeta asian laatuun nähden riittävästi ymmärtävän.

Hallintolain 26 §:n 3 momentin mukaan asian selvittämiseksi tai asianosaisen oikeuksien turvaamiseksi viranomainen voi huolehtia tulkitsemisesta ja kääntämisestä muussakin kuin 1 momentissa tarkoitetussa asiassa.

Hallintolain 26 §:n 4 momentin mukaan suomen ja ruotsin kieltä käyttävän oikeudesta viranomaisen järjestämään tulkkaukseen sekä käännökseen säädetään kielilaissa (423/2003). Tulkitsemisesta ja kääntämisestä saamen kielelle on voimassa, mitä siitä erikseen säädetään. Viranomaisen on myös huolehdittava siitä, että muiden pohjoismaiden kansalaiset saavat sen käsiteltävissä asioissa tarvittavan tulkitsemis- ja käännösavun.





